Kjære Storlogemedlemmer og Storembedsmenn fra de gjestende jurisdiksjoner.
Vi nærmer oss slutten av Storlogemøte, og på vegne av Storlogens nye embedskollegium vil jeg takke for den tilliten som er vist oss. Personlig tiltrer jeg embedet med ydmykhet og stor respekt for alle som har gått foran oss. Vi er satt til å forvalte ei rik arv, bygd gjennom generasjoner av søstre og brødre som har båret Ordenens verdier videre.
Takk til alle som har sørget for at vi opprettholder demokratiet i Ordenen. Dere har stemt med ubundet mandat og jeg stoler på at alle har gjort sine valg ut fra vurderingene om det beste for vår Orden. Det er demokratiet som har talt. Vi må alle forholde oss til disse beslutningene, om vi i utgangspunktet skulle være enig eller uenig. Nå tar vi fatt på oppgavene og det mandatet dere har gitt oss på Storlogemøtet. Heldigvis skal vi utrette dette sammen – som et kollegium – og med god støtte fra et erfarent kanselli.
Kursen for de neste fire årene er staket ut gjennom vedtatt langtidsplan, beslutninger og endringer i lovverket. Langtidsplanen beskriver våre felles mål og ambisjoner, og gir retning for vår Ordenen. Retning har vi også fått gjennom dugnaden som tidligere ble gjennomført i alle loger. Med over 18 000 medlemmer har vi et betydelig potensial til å utrette og oppnå mye. Saman er vi sterkere – som bunten av staver symboliserer. 
Det er en spesielt positiv medlemsutvikling i Ordenen. Det er sterke tall om vi ser tilbake på tidligere år. Det varmer mitt hjerte og gir meg tro på at vi kan oppnå positiv netto medlemsutvikling i 2026, for første gang på 15 år.
Jeg går inn i denne embedsperioden med optimisme, pågangsmot og de beste hensikter for vår Orden. Fire år kan virke lenge, men erfaring viser at tiden som Storembedsmenn går fort. Derfor må vi komme raskt i gang.
For å bygge et sterkt og sammensveist kollegium vil vi benytte embedsskifteprogrammet. Gjennom dette får vi avklart forventninger, kartlagt styrker og utviklingsområder, og lagt grunnlaget for et godt samarbeid. Målet er å skape et kollegium som er rustet til å møte oppgavene med både klokskap, handlekraft, samhold og vilje til endring.
Vi vil også så snart som mulig utnevne Storembedsmenn – viktige og ansvarsfulle roller som er avgjørende for at Ordenen skal fungere godt. Jeg vil rette en stor takk til alle utnevnte Storembedsmenn som snart avslutter sin embedsperiode. Jeg har stor respekt for det engasjementet og innsatsen alle legger ned for å oppfylle sine embedsplikter på vegne av Den Uavhengige Norske Storloge. 
Vi lever i en krevende verden, med krig, usikkerhet, kaos og en enorm teknologisk utvikling. Derfor er det ikke så overraskende at trendene for 2026 viser at mennesker i Norge er mer pessimistiske og bekymret enn før, og de unge er usikre på den økonomiske utviklingen, og om utdanningen de tar vil være relevant i framtida pga. kunstig intelligens. Det er rett og slett vanskeligere å være ung i dag enn det var på det mer bekymringsløse nittitallet. 
Men hva trenger vi når det er stor usikkerhet rundt oss? Vi trenger å stå sammen og ha et trygt og godt fellesskap. Da er det lettere å opprettholde håpet om ei bedre framtid. Verdier er under press, så vi som verdibærende Orden er viktigere enn noen gang. Verdiene medmenneskelighet, fellesskap, gjensidig respekt og toleranse trenger vi å fokusere på i dagens turbulente samfunn. Jeg vil tørre å påstå at Odd Fellow Ordenen er brennaktuell. 
Mitt ønske er en Orden der fellesskapet styrkes gjennom våre verdier, og der vi oppriktig vil hverandre det beste. Vi må aktualisere verdiene våre og være villige til å fornye oss, uten å miste vårt særpreg.
Odd Fellow skal være et sted for utvikling og læring – et sted som gjør oss bedre rustet til å være til nytte for samfunnet og mer verdifulle for menneskene rundt oss. Det skal være et rom for refleksjon, meiningsutveksling og personlig vekst.
For at vår Orden skal bli tilgjengelig for både yngre og eldre generasjoner, må vi være mer synlige. Hans Geelmyden hadde et foredrag på NOFA symposiet i Kristiansand i 2016, der han stilte spørsmål til hvorfor det er så stort gap mellom det vår Orden står for og det den assosieres med fra utenforstående?
Han påstod at Odd Fellow Ordenen er gått fra å være en hemmelig, til lukket til en verdibærende Orden. Men at vi mangler åpenhet. Jeg tror at 10 år senere strever vi fortsatt med å være åpne.
Mennesker som står utenfor vår Orden, ser nok fortsatt på oss som lukket og kjenner lite til våre verdier og vårt budskap. Til tross for at det kun er våre ritualer, passord og tegn som er hemmelige. Vi strever med å formidle utad at vi er en verdibærende Orden.
Hemmelighold gjennom så mange år, gjør det vanskelig for oss å være åpne. Ser vi tilbake 25-30 år, så var nesten alt hemmelig. Det er klart at dette henger igjen i mange av medlemmene. Dette hemmeligholdet har også skapt mange fordommer hos utenforstående, som også kan føre til at medlemmene gruer seg for å snakke om medlemskapet og vår Orden. 
Vi må få våre medlemmer til å bli trygge nok til stolt å fortelle om sitt medlemskap og vårt budskap. Vi er gode på å formidle begivenheter og informasjon internt blant medlemmene, men vi formidler for lite eksternt. Vi må bli historiefortellere, for vi har rikelig med gode historier i vår Orden, som også bør formidles eksternt
Vi må tørre å ta større plass og bli mer synlige i offentligheten. Som Gelmyden sa: «finne begeistring i det offentlige rom» 
Kun gjennom en åpen og tydelig kommunikasjon kan vi formidle budskapet vårt som verdibærende Orden, og dermed styrke omdømmet vårt, og gi flere mennesker mulighet til å oppdage hva Odd Fellow Ordenen kan bety. For vi har jo lyst til å dele dette med flere.
Jeg ser frem til spenende år sammen med dere – flotte søstre og brødre over hele landet. I fellesskap har vi mulighet til å videreutvikle en Orden vi kan være stolte av, og som vi ønsker å være en del av livet ut.
Historien er skrevet, men sammen skal vi skape en livskraftig Orden i framtida.  
